ועדת הכלכלה, כנסת 17, פרוטוקול מספר 295, 2007-07-02 11:00

דליה איציק: חברים, לא סוד שיש לי חולשה לחבר הכנסת משה כחלון.

דליה איציק: כל מי שעבד עם הבחור הזה כמוני קרוב בשנה האחרונה – היו לו הרבה בקשות, הוא לא איש קל, אך כל הבקשות שלו, ואני מקווה שנעניתי לכולן, היו מוצדקות בהחלט.

דליה איציק: משה הוא חבר כנסת ויושב ראש ועדה מן הטובים שהיו לנו כאן ואולי בכלל.

דליה איציק: הוא בחור מקסים גם באופן אישי אך העבודה שעשית כאן היא מן הטובות שידעו והוועדה בראשותך הוכיחה שלכנסת יש שיניים ועוד איך, היא נכנסה לנושאים לא פשוטים, סבוכים, מורכבים, עם אנשים חזקים במשק הישראלי, ובלי להתנצל ובלי "בערך" העזה להביא תוצאות מקסימות.

דליה איציק: תודה לך, הבאת הרבה כבוד לכנסת.

דליה איציק: הוועדה אהבה אותך ואתה אהבת את הוועדה.

דליה איציק: מסתבר שהרבה מאוד ועדות נופלות וקמות על יושב ראש הוועדה שלהן.

דליה איציק: הוועדה הזו חשובה גם בלי יושב ראש ועדה, ודאי עם יושב ראש ועדה כמוך, ואתה הוכחת שלכנסת יש שיניים נשכניות כשהיא רוצה.

דליה איציק: הנה שני חברי כנסת מצליחים, צעירים, מוכשרים, אחד יוצא, שני נכנס, מקבלים את הרוטציה בצורה מכובדת.

דליה איציק: אני מכירה את גלעד, עבדתי אתו, אני עובדת אתו, לא הולך להיות קל אתו, הוא חבר כנסת נמרץ ויש לו הרבה אנרגיות.

דליה איציק: גלעד נכנס לנעליים גדולות אך הוא ימלא אותן, הוא יודע לעשות את זה, הוא חבר כנסת מהטובים שיש לנו, ואני גאה להיות יושבת ראש כנסת שאלה הם ראשי ועדותיה, וזו אחת הוועדות שעד שנסיים את הקדנציה הזו נוכל לסמן וי על יד הרבה מאוד נושאים ולומר: עשינו משהו.

דליה איציק: אני מרימה כוסית יין שאין לי, לחיים.

דליה איציק: בהצלחה.

רוחמה אברהם-בלילא: תודה רבה, ניתן את זכות הדיבור לחבר הכנסת נתניהו.

בנימין נתניהו: תודה.

בנימין נתניהו: קראתי עכשיו את ההמלצות של הוועדה בעניין עמלות הבנקים.

בנימין נתניהו: ההמלצות האלה משקפות מחשבה סדורה ומעמיקה על בעיה קשה, יש פה כשל שוק, שפוגע באזרח הקטן והשאלה היא כמה הכנסת יכולה להתערב בשוק הזה, והדרך שבה הלכתם לדעתי מראה שאתם מבינים את ערכה החברתי של התחרות, כלומר ערכה של כלכלה חופשית שמבטיחה רגישות חברתית וזה מה שמנחה אותך ואת גלעד מתוך היכרותי אתכם, לבוא לבעיה שלכאורה בלתי ניתנת לפתרון, והכי קל ללכת לאיזו קיצוניות, אך לבוא עם השקפת עולם וליישם אותה זה המבחן של מנהיגות.

בנימין נתניהו: אני חושב שהוכחת את המנהיגות הזו כאן, משה, לא רק בזה, כי טיפלת גם בדברים אחרים, ותמשיך לטפל בהם, ואני יודע שגלעד עשה אותו דבר גם בנושא תאונות הדרכים.

בנימין נתניהו: יש פה שני אנשים מאוד נמרצים עם השקפת עולם ויכולת ביצוע, אחד עם חיוך, אחד עם חיוך אחר, הם מחייכים ומבצעים.

בנימין נתניהו: גברתי הנשיאה וגברתי יושבת ראש ועדת הכנסת, אני חושב שאנו יכולים כולנו לחייך ולברך שיש לנו חברי כנסת כאלה.

בנימין נתניהו: אני ודאי שמח שהם בסיעתי, אך אנו צריכים לברך שהם בכנסת ישראל.

בנימין נתניהו: תבורכו ועלו והצליחו, בתפקידים כאלה ובאחרים.

רוחמה אברהם-בלילא: תודה.

רוחמה אברהם-בלילא: אדוני יו"ר ועדת הכלכלה, בבקשה.

גלעד ארדן: תודה לכולם.

גלעד ארדן: קודם כל, גם אני מחייך לפעמים, ביבי.

גלעד ארדן: ..

גלעד ארדן: כחלון משה יכול לחייך היום כי משה מסכם תקופה שבה הוא ביצע תפקיד ואני נמצא בתחילתו, אז המתח מפריע לי לחייך יותר, אבל גם אני מחייך.

גלעד ארדן: אני מודה לכל חברי הכנסת שתמכו בבחירתי ולכל האורחים שבאו לכאן לכבד אותנו בנוכחותם.

גלעד ארדן: אני נמצא בנפש חצויה היום, כי מצד אחד מצד אחד מאז יומי הראשון בכנסת אני מכהן בוועדת הכלכלה וזאת הוועדה שהכי הרבה התמקדתי בה ואני מכיר אותה ואת הצוות המקצועי והמצוין שלה ואני רואה בזה פסגת הקריירה שלי עד כה כפרלמנטר, מצד שני אם יהיה לי הרבה זמן לעשות את התפקיד הזה, זה אומר שהתפקיד השני שלי באופוזיציה לא הצליח כל כך, אז אני נמצא היום בנפש חצויה אך אני שוב מודה לכם על האמון והתמיכה.

גלעד ארדן: חבר הכנסת כחלון הוא אכן אדם מקסים, טוב, בטח יותר ממני, וחבר הכנסת כחלון בביצוע התפקיד יישם את כל הערכים שגדל עליהם של דאגה לצרכן הקטן והתמקדות בחברה וברווחה.

גלעד ארדן: יחד עם התפקיד שלו כיו"ר הוועדה הוא לא שכח גם לקדם הצעות חוק שמסייעות לשכבות החלשות והנזקקות ביותר כמו עניין החשמל לנזקקים וגם כאשר חלק מידידינו העיתונאים חשבו שפה יהיו כניעות לבעלי ההון ולבנקאים הוא הוכיח פעם אחר פעם שהוא הודף את הלחצים, ותקופתך – כל שנה וכל קדנציה ועדת הכלכלה הולכת ומתחזקת, אך בשנה האחרונה גם העיתונאים שאהבו לצייר את התמונה שחברי הכנסת נכנעים לבעלי ההון ומעדיפים את האינטרסים שלהם על פני טובת הצרכנים, גם הם הפעם יודו שוועדת הכלכלה תחתיך באופן ברור העדיפה את טובת הצרכן הישראלי והדפה את כל הלחצים ואין לי ספק שכך תפעל בכל התפקידים שתעשה בעתיד.

גלעד ארדן: גברתי יושבת ראש ועדת הכנסת, אני מודה לך על כל הסיוע לוועדה הזו, גם בעשייתך בחוק ההסדרים, עשייה מקצועית, מבורכת, אי מקווה שגם בהמשך בכל תפקיד שתהיי בו תסייעי גם שהנושאים הייעודיים שצריכים להגיע לכל ועדה מוועדות הכנסת, ולא תיכנעי למשרד האוצר או למשרדים אחרים, יגיעו לוועדות שצריכות לטפל, לעקוב ולפקח עליהם כדי שהציבור יקבל את הפיקוח והבקרה שמגיע לו לקבל מכנסת ישראל.

גלעד ארדן: לך, גברתי יושבת ראש הכנסת, גם תודה, שמעתי על הגיבוי לוועדה, אני מקווה שזה יהיה לפחות באותה רמה כשאני אהיה יו"ר הוועדה.

גלעד ארדן: יו"ר הכנסת שמה את האצבע על נקודה שאני מתכוון לתת לה דגש כיו"ר הוועדה, וזה התפקיד של הכנסת חוץ מלחוקק חוקים, גם לוודא שמישהו בממשלה מקיים אותם ואיך הוא מקיים אותם, לכן שמחתי לשמוע שאת מתכוונת לחזק את עניין הבקרה התקציבית על הממשלה במסגרת הרפורמה שלך, וכל אלה שמנסים לשפוך את דמה של הכנסת יראו שכאשר הכלים הראויים ניתנים לחברי הכנסת, בדומה למה שקרה בפרלמנטרים רבים בעולם, הכנסת עושה תפקיד חשוב עבור אזרחי המדינה, לכן כוונתי בוועדה הזו, להיות חלוץ בעניין של להביא את שרי הממשלה גם להציג בפני חברי הכנסת את תוכניות העבודה שלהם לשנה הקרובה, כולל לשלוח את זה שבוע-שבועיים מראש כדי שחברי הכנסת יוכלו לשאול אותם על סדרי העדיפויות של המשרד שלהם ולמה נקבעו כפי שנקבעו- -

בנימין נתניהו: תוכניות עבודה של שרים למשרדיהם.

דליה איציק: בעיקר מעקב אחרי הביצוע.

מיכאל איתן: אני מציע שלא תגזים בהקדמת המשלוח, כי יכול להיות שבינתיים לא יהיה שר במשרד.

גלעד ארדן: הוועדה הזו אינה פוליטית, פה ההחלטות נקבעות בלי שיקולי אופוזיציה-קואליציה.

גלעד ארדן: לקראת סיום שנת התקציב, גם זו וגם הבאה, אם עדיין אהיה בראשות הוועדה הזו, אני מתכוון לזמן את שרי הממשלה כדי שחברי הכנסת יוכלו לשאול אותם שאלות לגבי סעיפים שבהם קיים תת ביצוע לגבי תקציבי משרדיהם, כי הציבור זכאי לתשובות מדוע שר או ממשלה שהציגה תקציב מסוים והתחייבויות, כיצד היא תשתמש בכסף שהאוצר העניק לה, מדוע הכסף הזה לא הוצא למטרות שהוצגו לציבור.

גלעד ארדן: מעבר לזה אין לי סיבה לשנות את הקו המרכזי שהותווה בוועדה הזו של קידום התחרות.

גלעד ארדן: המשק שלנו, אולי בגלל קוטנו או בגלל בעיות במבנה הפיקוח, שהוא כבר לא כל כך מתאים לעידן המודרני, הולך לכיוונים לפעמים אנטי תחרותיים שבהם שתיים או שלוש חברות גדולות משתלטות על תחום והתחרות נפגעת.

גלעד ארדן: לא בכל מקום בהכרח צריך לקבוע שגם המחירים גבוהים במיוחד, אבל הוועדה הזו תיתן דגש לשקיפות כלפי הצרכן, לעידוד התחרות, לפיקוח איפה שצריך וההתמקדות תהיה בתחומים שמשפיעים בעיקר על סל הצריכה החודשי של הצרכן הישראלי, כפי שנעשה מול הבנקים, בלי קשר מי הם בעלי ההון או התאגידים ששולטים באותם גופים, אם זה אומר שצריך לבדוק מדוע עד היום אזרח שצופה רק בערוץ 1, 2 ו-10 צריך לשלם כ-200 ₪ בחודש, אם זה אומר שצריך לבחון לעומק את שוק הסלולר במדינת ישראל והאם באמת המחירים שפה זולים כפי שטוענות החברות או יש פה ארגונים גדולים שבעזרת מחירים קצת יותר גבוהים למשקי הבית מסובסדים המחירים לאותם ארגונים גדולים, ואם זה תחומים אחרים כמו מינהל מקרקעי ישראל ומשרד השיכון, בהם צריך לבחון רפורמות מרחיקות לכת, והוועדה הזו בלי קשר לקידום הצעות חוק תנסה לקיים דיונים עקרוניים, כיצד היא רואה את העתיד של שווקים שאמורים להיות תחרותיים.

גלעד ארדן: אני לא יכול לסיים בלי משפט על נושא התחבורה והבטיחות בדרכים, זה הדגש הייחודי שאני רוצה לתת לוועדה הזו.

גלעד ארדן: מאז יומי הראשון בכנסת החלטתי להתמקד בנושא הזה כי אני לא חושב שיש הרבה נושאים שבהם אפשר גם לתרום לכלכלה הישראלית וגם להציל חיי אדם, ובתאונות דרכים נהרגו ונפצעו יותר אזרחים מאשר בכל מלחמות ישראל ופיגועי הטרור, ואני מתכוון לשים את הנושא הזה בראש סדר העדיפויות של הוועדה כי כפי שאמרתי, הוא משלב גם ערכים כלכליים וחברתיים ובעיקר ערכים של הצלת חיי אדם.

גלעד ארדן: הדגשים יהיו על קידום הצעות חוק של חברי הכנסת ושל הממשלה בעדיפות ראשונה, אבל יחד עם זאת גם בחינה יסודית של כיצד תיראה התחבורה העתידית במדינת ישראל, העידוד לתחבורה ירוקה, העידוד לתחבורה ציבורית, שלדעתי אין עליה מספיק דגש היום, ומדינה צפופה כמו שלנו לא יכולה להמשיך להתנהל כאשר מספר כלי הרכב הפרטיים הולך וגדל והתחבורה הציבורית הישראלית מפגרת שנות דור אחרי מקומות מערביים אחרים בעולם.

גלעד ארדן: אני שוב מודה לכולם על האמון והברכות, אני מקווה שאעמוד בציפיות האלה, תודה לך גם אדוני יושב ראש הליכוד, שכיבדת אותנו בנוכחותך, ושיהיה לכולנו בהצלחה.

דליה איציק: היות שאתה הולך לבצע את הרפורמה על פיקוח השרים, שזה אחת הבעיות הקשות שיש לכנסת, צריך לומר שזה גם ייטיב עם הממשלה.

רוחמה אברהם-בלילא: גלעד, אתה מנהל הוועדה עכשיו, בהצלחה.

גדעון סער: אני רוצה לומר לחברי משה כחלון, אני זוכר את היום שבו נכנסת לתפקידך כיו"ר הוועדה, ובאותו טקס אמרתי שהוועדה בראשותך תהפוך למבצרו של האזרח הקטן ואכן זה מה שקרה ועשית זאת בחריצות, ביעילות, גם תוך שימוש בתכונות האישיות שלך, גם נועם הליכות, גם גישה אנושית ויבואו לראות בעתיד דברים שעשית ושלא נעשו קודם.

גדעון סער: נגעו בנושא עמלות הבנקים, גם גלעד ואמנון היו שותפים אתך.

גדעון סער: בסופו של דבר עשיתם דבר שלא נעשה קודם, וכמה שנים דיברו על זה, ואתם ביצעתם את המהלך הזה, ולא רק את זה, וזה מלמד על תקופת כהונה קצרה, מאוד מוצלחת שבה הוכחת את יכולותיך בצורה הטובה ביותר, ואני כחבר וכחבר לתנועה גאה בהצלחתך.

גדעון סער: גלעד הוא חבר כנסת מעולה בן מעולים.

גדעון סער: אם מסתכלים על הגרף שלך בכנסת, גלעד, הוא דבר מדהים; בחקיקה אתה בין המחוקקים הבולטים, אתה מתמקד בתחום מסוים, גם משה עושה את זה, וזה מאוד חשוב להוביל נושאים, דגלים, ואם אני יכול לומר, גם חבר אישי, כמו משה, שניכם חברים אישיים ומהווים נכסים לא רק לתנועה שלנו, גם לכנסת.

גדעון סער: יצא שעלינו יחד למגרש.

גדעון סער: בתחום הפוליטי יש כל כך הרבה עגמת נפש מסוגים שונים, וכשאני מסתכל לצדדים אני מאוד שמח שיש לי שני חברים כמוכם לעשות אתם את המסע הזה.

גדעון סער: אני רוצה לסיים במשפט אחד פוליטי, כאשר יבחנו בסוף הכנסת הזו שאנו מקווים שתתפזר מוקדם, ובעיקר בפעילות בתחום החברתי והכלכלי, יראו שהיו מספר חברים והיתה סיעה אחת שתרמה את התרומה הגדולה בכל הנושאים האלה.

גדעון סער: אני מברך את משה על הכהונה המוצלחת ולאחל הרבה הצלחה לגלעד בהמשך.

גדעון סער: בהצלחה לכולם.

גלעד ארדן: חבר הכנסת אמנון כהן, בבקשה.

אמנון כהן: ראשית, ברכות ליושב הראש היוצא, משה, בנעימות שלך השגת את המטרות, בחיוך שלך.

אמנון כהן: המטרה היתה להשיג את המטרה, והשגת אותה.

אמנון כהן: חשוב ביותר, שעמדת איתן מול כל הלוביסטים וכל החזקים במשק והיית לוביסט והובלת את הוועדה כלוביסט של עם ישראל, של החברה.

אמנון כהן: אני מודה לך על החקיקה האחרונה שהעברת בוועדה הזו.

אמנון כהן: לא זכיתי אני בשבוע האחרון להיות אתך בסיום, אך כל הנושא שהעלינו לסדר היום הציבורי, זה היה חשוב מאוד ותודה רבה לך על הגמר החשוב.

אמנון כהן: בעזרת השם, אני חושב שאתם המנהיגים העתידיים של מדינת ישראל, אני מאחל לך בעתיד להיות שר בממשלת ישראל, בעזרת השם.

אמנון כהן: הברכות לגלעד - לגלעד יש סגנון אחר אך הוא משיג את מטרותיו בדרכו, אני מעריך את עבודתו בנושא בטיחות בדרכים.

אמנון כהן: הוא חרוץ, זריז, ולא היה שבוע שלא דנו בחקיקה חשובה שלו, ויש תוצאות לטובת אזרחי המדינה.

אמנון כהן: אני בטוח שהנושא הזה יקבל ביטוי רחב יותר בקדנציה שלך, וגם שאר הדברים החברתיים, אך אתה יכול להתברך שיש לך ועדה מקצועית, שיודעת את העבודה, מנהלת הוועדה, ולא תצא תקלה מידי יושבי ראש הוועדה, והם לא ייתנו, בעזרת השם.

אמנון כהן: כמובן, יש השראה של הקדוש ברוך הוא.

אמנון כהן: לא היה פה חוק שהגיע למבחן בג"ץ כי עשינו הכל בתיאום עם היועצת המשפטית ומזכירות הוועדה שאיך שאנו נכנסים, מייד מקבלים את החומר, לא כמו בוועדות אחרות.

אמנון כהן: עידית, תהיה ברוכה, והקדוש ברוך הוא יצליח את דרכך גם בהמשך בעזרת השם גם ברמה האישית וגם ברמת העבודה.

אמנון כהן: דקלה, תגדלי את הילדים בעזרת השם בנחת.

אמנון כהן: ברוך השם, אנו זוכים פה לפרייה ולרבייה, זה דבר טוב.

אמנון כהן: אנו עומדים לעזר לוועדה הזו כדי לחוקק חוקים לטובת עם ישראל.

גלעד ארדן: חבר הכנסת זיו, בבקשה.

יצחק זיו: כחבר כנסת חדש התמזל מזלי והגעתי לוועדה שלא ידעתי לאן אני הולך, ומיום ליום גיליתי עולם חדש, ויושב ראש הוועדה עלה לשיא שאי אפשר לצפות ליותר מזה.

יצחק זיו: חוק כמו חוק הבנקאות, שרק שמענו עליו ואף אחד לא האמין שיגיע לסיומו, וראיתי את ניהול הישיבה וכל התהליך, אמרתי לעצמי: אשרי שזכיתי להיות בוועדה כזו עם יושב ראש כזה.

יצחק זיו: אני מאחל לך, משה, הצלחה בהמשך, ולך, גלעד, רק קדימה.

גלעד ארדן: רק הלאה...

יצחק זיו: אני מאחל לכולנו הצלחה וכמובן, בגיל יחד אתכם.

יואל חסון: כשנבחרתי לכנסת אחת העצות הטובות שקיבלתי היתה לא לוותר על ועדת הכלכלה.

יואל חסון: עד החודשיים האחרונים, שמילאתי את מקום יו"ר הקואליציה, הייתי נמצא ברוב הישיבות ונהנה מהיכולת של המקום הזה להשפיע על חיי היום יום של האזרחים, ובניהול שלך, משה, בפעם הראשונה שפגשתי אותך זה היה בפורום, לא נגיד איזה, וכשיצאתי משם אמרתי: משה כחלון היחיד שיודע על מה הוא מדבר בפורום הזה.

יואל חסון: משה, ניהלת את הדברים בצורה מקצועית, רגישה, הבאת את הדברים שאתה מאמין בהם לביצוע, ויכולת גם לשנות כאן את הכיוונים של הממשלה, שהיא היתה יודעת איך היא נכנסת לוועדת הכלכלה, היא לא היתה יודעת איך היא יוצאת משם.

יואל חסון: אתה יושב ראש שייזכר כאן בגלל עניין עמלות הבנקים אך לא רק בגלל זה.

יואל חסון: אני מאחל לך הצלחה.

יואל חסון: גם את גלעד ארדן אני מכיר המון שנים, בהתמודדות פנימית בליכוד ב-2003 על שריון הצעיר בכנסת הפסדתי לגלעד ארדן, ואמרתי: אם הפסדתי למישהו, אני שמח שזה לגלעד ארדן.

יואל חסון: אני חושב שהוא מהח"כים הראויים של הכנסת הזו, מהצעירים הבולטים, אני בטוח שתדע לנהל את הוועדה הזו נכון עם הכישורים שלך, ונקווה שנחזור לפעילות גם פה בוועדה.

מיכאל איתן: אני באתי הנה לוודא שהטקס מתנהל כהלכה ואין שיבוש בלוחות הזמנים.

מיכאל איתן: ..

מיכאל איתן: אני מאחל לכם דבר שהוא אולי גם מתבקש ליעילות השלטון במדינת ישראל, שתמשיכו בקצב שבו התחלתם.

מיכאל איתן: זה קצב טוב, לא מהיר, יש אנשים שמייד נהיים שרים, אפילו לא עוברים את הכנסת, זה פוליטיקה, אך אני בטוח שכשתגיעו להיות שרים, הניסיון שאתם צוברים כאן יכניס אתכם לתפקיד מוכנים וכשרים הרבה יותר משרים שמגיעים לתפקידיהם ישירות ולפעמים נמצאים הרבה זמן בתור שרים בלי שעברו את התחנה הזו של ראיית הדברים מכיוון הכנסת.

מיכאל איתן: אני מצטרף לכל הברכות שנאמרו פה, וכאנשים צעירים שהוכחתם את עצמכם, תהיו עוד הרבה שנים בכנסת, ואני בטוח שתהיו בתפקידים מיניסטריאליים, זה רק עניין של זמן.

מיכאל איתן: צריך סבלנות ואת האמירה של שרון: פוליטיקה זה כמו גלגל ענק, פעם אתה למטה, פעם אתה למעלה, אבל הכי חשוב לשבת שם.

מיכאל איתן: אז תשבו חזק והרבה זמן.

גלעד ארדן: תודה.

גלעד ארדן: אבשלום וילן, רונית, חנא סוויד וברוורמן.

אבשלום וילן: תודה.

אבשלום וילן: משה, ניהלת את הוועדה בצורה מעוררת הערכה.

אבשלום וילן: בכל השנה האחרונה היו פה דיונים משמעותיים.

אבשלום וילן: אני שמונה שנים חבר ועדה, ואתה רואה כל פעם שיותר ויותר נושאים, בעיקר הכרעות כלכליות אמיתיות נופלות בוועדת כלכלה ופחות בוועדת כספים, למשל מה שקרה פה בחודשיים האחרונים.

אבשלום וילן: זו ועדה מאוד פוליטית אך לא מפלגתית, וזה יתרונה, בדרך כלל מגיעים פה להסכמות, לכן יש פה מרחב פעולה מאוד גדול.

אבשלום וילן: גלעד, אני בטוח שתמשיך בקו ותעשה את העבודה טוב מאוד, ויש פה הצוות המקצועי שמלווה כל אחד ונותן גיבוי אדיר, גם לאה, גם אתי וכל הסובבות אותן.

אבשלום וילן: אני מאחל לכם, אנשי הליכוד, לא ברמה האישית אלא איחול כללי, מה שאמרתי פעם לשאול יהלום, שלא נכנס בבחירות האחרונות, שהיה יו"ר ועדת העבודה והרווחה מצטיין, אמרתי לו: אני מאוד מקווה שאתה בכל אופן תגיע לכנסת, אבל יש לי בעיה אחת: אתה במקום ה-11 של מפלגתך, ואני לא מעוניין שתגיעו ל-11 מנדטים.

אבשלום וילן: איך פותרים את הבעיה אני לא יודע, אז ברמה האישית לשניכם אני מאחל כל טוב ומקווה שתמשיכו עוד הרבה שנים לנהל את ועדת הכלכלה כפי שעשית וכפי שתעשה.

רונית תירוש: דיברו הרבה על נועם ההליכות של משה.

רונית תירוש: אני רוצה לדבר על החוכמה שלו.

רונית תירוש: משה, למדתי המון ממך, איך אפשר להגיע להסכמות ולא ללכת עם הראש בקיר ובלי לפגוע בבני אדם.

רונית תירוש: לא ויתרת, הובלת נכון ולא נתת לאף אחד להרגיש שהפסיד, וזה חכם.

רונית תירוש: לכן אני מייחסת את זה לחוכמה טבעית שיש בך.

רונית תירוש: יש בך המון סבלנות, חוק זכויות יוצרים שלא צלח בידך לסיימו, וזה מפעל אדיר, ונתת לכל אחד לדבר.

רונית תירוש: בוועדות אחרות אני רואה איך נגמרת הסבלנות ליו"ר הוועדה והוא חותך, ופה שמעת את כולם ובכל זאת הצלחת לקדם את הדברים.

רונית תירוש: הגישה שלך היא גם ליברלית וגם סוציאל-דמוקרטית, וזה גם מופלא, לעשות את השילוב הזה.

רונית תירוש: נהניתי, תודה לך, ואני חושבת שהייתי פה יותר מאשר בחינוך, וזה אומר הרבה.

רונית תירוש: ..

רונית תירוש: וגלעד, שאני חולקת אתו משרד בתל אביב, אדם ממוקד מטרה, מאוד נחוש, נמרץ, אני מאמינה שיש בך היכולת לעשות את זה גם בנועם, עם החצי חיוך, אך יש הרבה מה ללמוד ממך על היכולת שלך להתמקד ולא להתבזר, הצלחת לבלוט ולהתמקצע בתחומים.

רונית תירוש: בסך הכל אני מסכימה עם כל מי שאומר שלקפוץ ישר לדרגות גבוהות, יש בזה משום הפסד – אני, שנחתי פה מדי יום במשך חמש שנים, חשבתי שאני מכירה את הכנסת.

רונית תירוש: ממש לא הכרתי אותה.

רונית תירוש: תבורכו ובהצלחה לכולם.

חנא סוייד: ההיכרות שלי עם משה היא בת שנה, מאז שאני חבר בוועדת הכלכלה.

חנא סוייד: משה נעים הליכות, ניהל את ישיבות הוועדה ביד רמה, בנעימות ותוך גילוי רגישות חברתית ממדרגה ראשונה, יחד עם זאת זה לא בא אף פעם על חשבון האיכותית, האפקטיביות ותמיד בחוכמה ובהצלחה.

חנא סוייד: כמובן, זה מנת חלקו גם של צוות הוועדה.

חנא סוייד: אני מאחל למשה הצלחה.

חנא סוייד: גם לגלעד אני מאחל הצלחה, לך בעקבות היו"ר הקודם ואף תוסיף.

אבישי ברוורמן: לא הכרתי את משה לפני שהגעתי לכאן.

אבישי ברוורמן: משה, הדבר החשוב ביותר בחיים בסופו של דבר זה לחבר אנשים.

אבישי ברוורמן: המנהיג האמריקאי הגדול ביותר היה אייב לינקולן, והוא נלחם בשונאי נפשו אך כשהגיע להנהגה הוא צירף את כולם, וקיבל את ההחלטות הקשות ביותר בארצות הברית, לכן הוא נחשב למנהיג הגדול ביותר.

אבישי ברוורמן: אני לא משווה אותך עדיין ללינקולן, אך יש בך נועם הליכות, וראיתי אצל אחרים איך בברוטליות מקצינים דברים, ובסופו של דבר גדולת אדם היא איך הוא מגיע למעלה, כי הרבה אנשים שהגיעו למעלה דרך הגרדום, הגרדום הוריד אותם.

אבישי ברוורמן: יש בך הקשבה, ואני מודה לך, השרית פה רוח יוצאת מן הכלל.

אבישי ברוורמן: אני בוועדת הכספים ובוועדת הכלכלה.

אבישי ברוורמן: יש פה נושאים חשובים ביותר, המשק הישראלי זקוק לרפורמות פנימיות.

אבישי ברוורמן: אני מעריך אותך ומאחל לך הצלחה.

אבישי ברוורמן: ולגלעד, שבעבר הכרתי אותו כחד לשון, למדתי להכיר אותו כשהגענו לכאן, היינו שותפים להצעות חוק, והוא לימד אותי הרבה מאוד.

אבישי ברוורמן: למדתי שמעבר לרושם החיצוני יש לו חוכמה ונחישות ופוקוס, דרך, ואני מעריך אותך.

אבישי ברוורמן: אני לא חבר בתנועת הליכוד אך רואה בקבוצה הצעירה בתנועת הליכוד הרבה מאוד חברי כנסת אחראיים, רציניים, שמוסיפים כבוד לכנסת.

אבישי ברוורמן: גלעד, הרבה הצלחה.

אבישי ברוורמן: מעבר לזה, צוות ועדת הכלכלה הוא יוצא מן הכלל.

גלעד ארדן: אמת.

גלעד ארדן: אני מודה לכל מי שהגיע לכאן, שיהיה לכולנו בהצלחה, הישיבה נעולה.